Conclusions and Actions

Jedným z politických faktorov urýchľujúcich nutnosť prijatia nariadenia REACH bolo pomalé tempo posudzovania rizík a vykonávania stratégií na zníženie rizík v EÚ v prípade existujúcich chemikálií. Navyše iba k 20 % týchto látok bol priložený súbor verejne dostupných údajov umožňujúci minimálny skríning potrebný na posúdenie rizika. v súlade so zásadou „znečisťovateľ platí“ sa nariadením REACH presunula zodpovednosť za bezpečnosť chemikálií v celom dodávateľskom reťazci na priemyselné odvetvie. Na druhej strane by príslušné orgány mali dozerať na riziká, ktoré priemyselné odvetvie nedokáže alebo nevie patrične zvládnuť. Ochrana životného prostredia a zdravia ľudí bola ďalším z prvotných faktorov ovplyvňujúcich prijatie nariadenia REACH, ktorý bol doplnený o ciele zaručujúce voľný obeh chemikálií v EÚ, zvýšenie konkurencieschopnosti, inovácie v priemyselnom odvetví EÚ a podporu metód testovania s vylúčením zvierat. Návrh právneho predpisu vznikol po sérii hodnotení a posúdení vplyvu pred registráciou, ktorý sa podobá na cyklus tvorby politík, aký sa dnes používa podľa usmernení Komisie o lepšej právnej regulácii.

Hodnotenie odhalilo niekoľko nedostatkov a dôležitých skutočností, ktoré bránia dosiahnutiu cieľov nariadenia REACH. Od roku 2013 došlo k viacerým zlepšeniam, ktoré zvýšili efektivitu procesov vyplývajúcich z nariadenia REACH, a na ďalších sa pracuje. Napriek tomu boli objavené ďalšie možnosti na ich zlepšenie a zjednodušenie, zvlášť pokiaľ ide o rozšírené karty bezpečnostných údajov, hodnotenie, autorizáciu a obmedzovanie. Medzi najpálčivejšie témy patria:

·nesúlad medzi dokumentáciami k registrácii,

·zjednodušenie postupu autorizácie,

·zrovnoprávnenie podmienok s podnikmi mimo EÚ účinným obmedzovaním a presadzovaním dodržiavania predpisov,

·vysvetlenie súvislostí medzi nariadením REACH a iným právnymi predpismi EÚ, najmä v otázkach bezpečnosti a ochrany zdravia pri práci a odpadu.

2.2.Zodpovednosť priemyselného odvetvia

Výrobcovia a dovozcovia reagovali na registračné požiadavky existujúcich látok včasným spracovaním svojej dokumentácie k registrácii a bez výrazného narušenia trhu. Napriek tomu nie sú podniky dostatočne motivované, aby svoju dokumentáciu k registrácii aktualizovali, a preto je potrebné vyvinúť ďalšie úsilie na doplnenie chýbajúcich údajov, prípadne na nápravu neadekvátneho prispôsobovania sa podmienkam testov. Opatrenia na podporu MSP, pokiaľ ide o ich povinnosti súvisiace s registráciou sú účinné, no napriek tomu je možné urobiť viac.

Plnenie informačných požiadaviek registrujúcimi sa považuje za nedostatočné. Dôvody sú dva: i) právne požiadavky na vyhnutie sa testovaniu na zvieratách môžu tlačiť registrujúcich k používaniu alternatívnych metód testovania na zvieratách aj v prípadoch, ktoré nie sú opodstatnené a ii) rozdiel medzi registrujúcimi a príslušnými orgánmi v posudzovaní nebezpečenstva. Okrem toho je potrebné vylepšiť súčasný prístup k hodnoteniu vrátane prijímania rozhodnutí zo strany ECHA.

Množstvo informácií vymieňaných v rámci dodávateľského reťazca sa neustále zvyšuje, no ich výmena musí byť, zvlášť v prípade MSP, efektívnejšia (napr. znížením nákladov na vypracovanie a odovzdávanie kariet bezpečnostných údajov). Zlepšiť by sa mala aj schopnosť podnikov vypracovať osobitné expozičné scenáre, najmä pokiaľ ide o zmesi, ako aj pomoc s realizáciou požiadavky oznamovať prítomnosť látok vzbudzujúcich veľké obavy v jednotlivých výrobkoch.

V nariadení REACH sú informačné požiadavky postavené na tonáži, pričom vyššia tonáž si vyžaduje komplexnejšie testovanie. To sa ukázalo ako adekvátne pre látky, ktoré sú už na trhu. Napriek tomu existujú dôkazy o tom, že ďalšie posúdenie možného splnenia požiadaviek na registráciu nízkotonážnych látok, ako aj registrácia niektorých polymérov by sa dali považovať za opodstatnené.

V porovnaní s predchádzajúcimi právnymi predpismi (pred nariadením REACH) väčší počet výnimiek v oblasti výskumu a vývoja a menej prísne informačné požiadavky týkajúce sa nových látok v množstve do 10 ton ročne podnietili vývoj nových látok.

Nariadenie REACH umožňuje občanom obrátiť sa na podniky s požiadavkou vysvetliť, či dodávané výrobky obsahujú látky vzbudzujúce veľké obavy, avšak toto ustanovenie bolo využité len zriedka. Ak sa využije, podniky majú problém je vyhovieť.

V oblasti autorizácie sa plnia ciele zaručiť adekvátnu kontrolu a uľahčiť nahrádzanie tam, kde je to ekonomicky a technicky možné. Vykonávanie nariadenia by malo byť efektívnejšie v snahe ešte viac znížiť administratívnu záťaž a neistotu podnikov, zvlášť MSP, žiadajúcich o autorizáciu.

Požiadavky na autorizáciu by mohli ohroziť konkurencieschopnosť podnikov EÚ, keďže na výrobky dovážané do EÚ sa nevzťahujú povinnosti týkajúce sa autorizácie. Lepšia koordinácia a synchronizácia úsilia pri nariaďovaní autorizácie a obmedzení by mohla výraznejšie pomôcť pri vykonávaní nariadenia.

2.3.Postup členských štátov a Komisie

Členské štáty využili svoje právo iniciovať kroky v rámci hodnotenia, autorizácie a obmedzovania, no nedostatok zdrojov obmedzuje ich aktivitu. Výsledkom je nižší počet posudzovaných a regulovaných látok a celkové spomalenie procesu. Členské štáty by mali zaručiť účinnejšie a jednotnejšie presadzovanie dodržiavania nariadenia REACH a využívať systém včasného varovania (RAPEX) na zaručenie bezpečnosti spotrebného tovaru. Popri zlepšení, ktoré je výsledkom spoločného úsilia v rámci fóra ECHA, by bolo potrebné sprísniť vnútroštátne opatrenia zamerané na presadzovanie dodržiavania predpisov vrátane kontrol dovážaného tovaru.

Práca na pláne pre látky vzbudzujúce veľmi veľké obavy pokračuje nad očakávania dobre. v súčasnosti prešla posúdením väčšina látok s potvrdenými vlastnosťami, ktoré vzbudzujú veľmi veľké obavy, napr. látok, ktoré sú perzistentné, bioakumulatívne a toxické (PBT) a karcinogénne, mutagénne a toxické pre reprodukciu (CMR). Vyriešenie problému chýbajúcich údajov v procese registrácie a zlepšenie hodnotenia látok umožní identifikáciu nových látok vzbudzujúcich veľmi veľké obavy. Zároveň by sa samotný proces mohol urýchliť aj hromadným posudzovaním skupín podobných látok.

Postup obmedzovania funguje je vo všeobecnosti funkčný, treba však naďalej pracovať na zvýšení jeho efektivity tak, ako sa uvádza v ďalej uvedených opatreniach.

Pri analýze súčinnosti nariadenia REACH s inými právnymi predpismi EÚ sa Komisii vo vzťahu k smernici o obmedzení používania nebezpečných látok a nariadeniu o perzistentných organických látkach podarilo vyriešiť niekoľko kľúčových problémov. Súčinnosti nariadenia REACH s právnymi predpismi v oblasti BOZP by prospeli systematické riešenia zásadných miest, v ktorých sa prekrývajú alebo rozchádzajú.

Potreba získavania informácií o nanomateriáloch sa v súčasnosti rieši návrhmi na zmenu príloh k nariadeniu REACH. Komisia navyše podporuje výskum v oblasti vývoja alternatívnych metód a presadzuje využívanie biomonitoringu človeka pri posudzovaní rizikovosti chemických látok a ich riadení prostredníctvom Európskej iniciatívy v oblasti ľudského biomonitoringu a Informačnej platformy chemického monitorovania.